b"\n_START_ARTICLE_\nKimsko jezero\n_START_SECTION_\nNastanek jezera\n_START_PARAGRAPH_\nGlaciologi so s svojimi raziskavami ocenili nastanek tega ledeni\xc5\xa1kega jezera v \xc4\x8das pred 10000 leti, torej ob koncu zadnje ledene dobe, ko je nastalo iz vdolbine, ki jo je izdelal ledenik. Prvotna velikost jezera je po njihovih ocenah dosegala povr\xc5\xa1ino pribli\xc5\xbeno 240\xc2\xa0km\xc2\xb2, dana\xc5\xa1nja velikost je pribli\xc5\xbeno trikrat manj\xc5\xa1a. V 10.000 letih se je njegovo obmo\xc4\x8dje skr\xc4\x8dilo na pribli\xc5\xbeno 80 km\xc2\xb2. Med letoma 1810 in 2012 se je obre\xc5\xbeje Achen-delta (ustje reke Tiroler Achen) s sedimentacijskim nanosom premestilo okoli 320 ha na sever. Med letoma 1902 in 1904 se je raven jezera zni\xc5\xbeala za 70 cm. Zaradi tega so bila pridobljena velika kopna zemlji\xc5\xa1\xc4\x8da.\n_START_SECTION_\nNaravna katastrofa v antiki\n_START_PARAGRAPH_\nGeologi so v kamninah okoli jezera na\xc5\xa1li ve\xc4\x8d globokih jam z ostanki \xc5\xbeeleza, ki je priletel na Zemljo z velikim kometom in je v atmosferi eksplodiral, njegovi kosi pa so bombardirali podro\xc4\x8dje okoli jezera. Po nekaterih starih zapisih naj bi se to zgodilo leta 445 pr. n. \xc5\xa1t. Zelo prizadeto naj bi bilo takratno tam \xc5\xbeive\xc4\x8de prebivalstvo Keltov. Pre\xc5\xbeivelih ljudi je ostalo zelo malo. Veliko podro\xc4\x8dje je ostalo opusto\xc5\xa1eno, rastlinstvo je potrebovalo kar 50 let, da se je vrnilo v nekdanje stanje. Katastrofa naj bi pustila tudi spomin v keltski kulturi, saj so znane upodobitve gore\xc4\x8de krogle, gore\xc4\x8dih krogov, ognjenega \xc4\x8dloveka, raznih spa\xc4\x8denih mask itd. Arheologi-metalurgi so na\xc5\xa1li ostanke \xc5\xbeeleza s padlega kometa, pri katerem so naleteli na nenavadne magnetne lastnosti. Tak\xc5\xa1no \xc5\xbeelezo so Kelti dodajali v svoje kovano oro\xc5\xbeje in tako dobili no\xc5\xbee in me\xc4\x8de izredne \xc5\xbeilavosti ter trdote. Od tu izvira nori\xc5\xa1ko jeklo, katerega so kupovali tudi Rimljani.\n_START_SECTION_\nOkolica jezera\n_START_PARAGRAPH_\nNajve\xc4\x8dji pritok jezera je Tiroler Achen na jugovzhodu, kot tudi Prien in drugi manj\xc5\xa1i pritoki, edini izliv pa reka Alz na severu. V jezeru se nabira pesek in balvani tako da se po\xc4\x8dasi zasipava. Najgloblje obmo\xc4\x8dje jezera (73,4 m) je znano kot Unschuldige-Kinder-Grube ('nedol\xc5\xbena otro\xc5\xa1ka jama'), kraj, kjer je jezersko dno na 445 m nadmorske vi\xc5\xa1ine._NEWLINE_Pokrajina okoli Kimskega jezera, Chiemgau, je ena najbolj priljubljenih rekreacijskih povr\xc5\xa1in na Bavarskem. Slikovit \xc4\x8dar jezera je posledica neposredne bli\xc5\xbeine gora Chiemgau (Hochfelln, Hochgern, Hochplatte in Kampenwand). Jezero je pod za\xc5\xa1\xc4\x8dito mednarodne Ramsarske konvencije.\n_START_SECTION_\n\xc5\xbdivalstvo\n_START_PARAGRAPH_\nV odprtem vodnem pasu jezera so smu\xc4\x8d, jezerska postrv, \xc5\xa1arenka, jezerska zlatov\xc4\x8dica (Salvelinus alpinus), ozimica (Coregonus) in pegunica, v obre\xc5\xbenem pasu navadna \xc5\xa1\xc4\x8duka (esox lucius), sladkovodna jegulja (Anguillidae), evropski som, krap (Cyprinus carpio), linj, plo\xc5\xa1\xc4\x8di\xc4\x8d, androga, rde\xc4\x8deoka, rde\xc4\x8deperka, kleni\xc4\x8d, klen, bolen, jez, ogrica, zelenika in pisanec. Pri tleh so velike in male Coregonus, loto (Lota lota), navadna mrena, podust, Rutilus meidingeri, ostri\xc5\xbe (Perca fluviatilis), okun, babica in druge."